b'\n_START_ARTICLE_\nAntanas Padleckis\n_START_PARAGRAPH_\nAntanas Padleckis (1925 m. vasario 15 d. Pavietavos k., Sered\xc5\xbeiaus vals\xc4\x8d. (Kauno apskr. \xe2\x80\x93 2010 m. bir\xc5\xbeelio 14 d. Kaune, palaidotas Panemun\xc4\x97s kapin\xc4\x97s \xe2\x80\x93 muzikos mokytojas ir chorvedys.\n_START_SECTION_\nBiografija\n_START_PARAGRAPH_\nAugo gausioje ir dainingoje Stanislavo ir Antaninos Padlecki\xc5\xb3 \xc5\xa1eimoje. I\xc5\xa1 prad\xc5\xbei\xc5\xb3 Antanas mok\xc4\x97si Armeni\xc5\xa1ki\xc5\xb3, o v\xc4\x97liau \xe2\x80\x93 ir Juodai\xc4\x8di\xc5\xb3 prad\xc5\xbeios mokyklose (abi Jurbarko raj.). Pirmasis Antano muzikos mokytojas buvo vyriausiasis brolis Stasys. Jis buvo sudar\xc4\x99s Padlecki\xc5\xb3 \xc5\xa1eimos vokalin\xc4\xaf oktet\xc4\x85, kuriame dainavo ir Antanas._NEWLINE_Jau pirmosios rus\xc5\xb3 okupacijos metais visi Padlecki\xc5\xb3 \xc5\xa1eimos nariai buvo persekiojami. 1941 m. bol\xc5\xa1evikai su\xc4\x97m\xc4\x97 brolius Jurg\xc4\xaf ir Kazimier\xc4\x85, 1944 m. \xe2\x80\x93 Pran\xc4\x85 ir Antan\xc4\x85, o 1948 m. \xe2\x80\x93 ir Juoz\xc4\x85. Pavykus pab\xc4\x97gti, 1944\xe2\x80\x931945 m. Antanas aktyviai dalyvavo rezistencin\xc4\x97je kovoje prie\xc5\xa1 okupantus, buvo su\xc5\xbeeistas._NEWLINE_I\xc5\xa1sir\xc5\xabpin\xc4\x99s Kazio \xc5\xa0imk\xc5\xabno vardu dokumentus, 1945 m. A. Padleckis atvyko \xc4\xaf Kaun\xc4\x85 ir \xc4\xafstojo \xc4\xaf konservatorij\xc4\x85 pas doc. Turi\xc4\x8di\xc5\xb3 mokytis violon\xc4\x8del\xc4\x97s, o pas d\xc4\x97stytoj\xc4\x85 P. Olek\xc4\x85 \xe2\x80\x93 dainuoti. Bijodamas b\xc5\xabti demaskuotas, dirigento Klemenso Griauzd\xc4\x97s pakviestas, 1946 m. i\xc5\xa1vyko \xc4\xaf Klaip\xc4\x97d\xc4\x85. \xc4\x8cia dainavo muzikinio dramos teatro chore, nedidelius vaidmenis atlikdavo muzikiniuose spektakliuose, mok\xc4\x97si muzikos mokykloje \xe2\x80\x93 Juozo Karoso choro dirigavimo ir J. Klimo violon\xc4\x8del\xc4\x97s klas\xc4\x97se._NEWLINE_Prie\xc5\xa1 pat baigiamuosius egzaminus (1948 m. bir\xc5\xbeelio m\xc4\x97n.) saugumo agent\xc5\xb3 suimtas, kalintas ir nuteistas 25-riems metams kal\xc4\x97ti. I\xc5\xa1ve\xc5\xbetas \xc4\xaf Komijos autonomin\xc4\x99 respublik\xc4\x85, 1948\xe2\x80\x931956 m. dirbo Intos angli\xc5\xb3 kasyklose. Lageryje susidar\xc4\x97 galimyb\xc4\x97 pasimokyti pas rus\xc5\xb3 daininink\xc4\x85 (tenor\xc4\x85) N. K. Pe\xc4\x8dkovskij, o muzikos teorijos ir kompozicijos \xc5\xbeinias pagilinti pas teoretik\xc4\x85 ir muzikos kritik\xc4\x85 D. A. Rabinovi\xc4\x8di\xc5\xb3. 1954 m. A. Padleckis lageryje suorganizavo lietuvi\xc5\xb3 vyr\xc5\xb3 chor\xc4\x85, su kuriuo sureng\xc4\x97 ir koncert\xc5\xb3._NEWLINE_Mirus Stalinui, ir v\xc4\x97liau suma\xc5\xbeinus bausm\xc4\x99, 1956 m. A. Padleckis gr\xc4\xaf\xc5\xbeo \xc4\xaf Lietuv\xc4\x85. 1957 m. pavasar\xc4\xaf prad\xc4\x97jo dirbti buvusio Ariogalos rajono kult\xc5\xabros namuose ir vidurin\xc4\x97je mokykloje, suorganizavo suaugusi\xc5\xb3j\xc5\xb3 ir moksleivi\xc5\xb3 chorus, kuriuos pareng\xc4\x97 rajono dain\xc5\xb3 \xc5\xa1ventei ir buvo jos vyr. dirigentas. 1958\xe2\x80\x931959 m. \xe2\x80\x93 tuometinio Simno rajono kult\xc5\xabros nam\xc5\xb3 choro vadovas, vidurin\xc4\x97s mokyklos muzikos mokytojas, moksleivi\xc5\xb3 choro, pu\xc4\x8diam\xc5\xb3j\xc5\xb3 orkestro ir kaimo kapelos vadovas._NEWLINE_Apsigyven\xc4\x99s Kaune, A. Padleckis 1959\xe2\x80\x931968 m. dirbo su daugeliu miesto m\xc4\x97g\xc4\x97j\xc5\xb3 chorais: Stakli\xc5\xb3 gamyklos vyr\xc5\xb3 choru, Valgykl\xc5\xb3 tresto, Miest\xc5\xb3 statybos projektavimo instituto, \xe2\x80\x9eAtramos\xe2\x80\x9c gamyklos mi\xc5\xa1riaisiais chorais ir vokaliniais ansambliais. Dirbo ir pats mok\xc4\x97si \xe2\x80\x93 Kauno 3-ojoje darbo jaunimo vidurin\xc4\x97je mokykloje eksternu i\xc5\xa1laik\xc4\x97 vidurinio mokslo baigimo egzaminus, o 1971 m. neakivaizdiniu b\xc5\xabdu baig\xc4\x97 Kauno Juozo Gruod\xc5\xbeio auk\xc5\xa1tesni\xc4\x85j\xc4\x85 muzikos mokykl\xc4\x85 (d\xc4\x97st. Vlado Balsio choro dirigavimo klas\xc4\x99)._NEWLINE_1969\xe2\x80\x931979 m. A. Padleckis buvo Kauno 18-osios vidurin\xc4\x97s mokyklos muzikos ir dainavimo mokytojas, chor\xc5\xb3, pu\xc4\x8diam\xc5\xb3j\xc5\xb3 orkestro ir estradinio ansamblio vadovas. Jo paruo\xc5\xa1ti jaunieji dainininkai 1976 m. I respublikinio \xe2\x80\x9eDain\xc5\xb3 dainel\xc4\x97s\xe2\x80\x9c konkurso laureatai._NEWLINE_1990 m. A. Padleckis sub\xc5\xabr\xc4\x97 Lietuvos politini\xc5\xb3 kalini\xc5\xb3 ir tremtini\xc5\xb3 s\xc4\x85jungos Kauno skyriaus vokalin\xc4\xaf ansambl\xc4\xaf, kuris per metus i\xc5\xa1augo \xc4\xaf \xe2\x80\x9eLaisv\xc4\x97s kov\xc5\xb3 dainos\xe2\x80\x9c mi\xc5\xa1r\xc5\xb3j\xc4\xaf chor\xc4\x85 (apie 50 dalyvi\xc5\xb3). Choras koncertavo daugelyje Lietuvos miest\xc5\xb3 ir miesteli\xc5\xb3 \xe2\x80\x93 1996 m. vasario 17 d. Kaune surengtas kolektyvo \xc4\xafk\xc5\xabrimo 5-me\xc4\x8diui pa\xc5\xbeym\xc4\x97ti koncertas jau buvo 200-asis. Choro \xc4\xafra\xc5\xa1\xc5\xb3 padar\xc4\x97 Lietuvos radijas ir televizija. Jo koncertini\xc5\xb3 program\xc5\xb3 branduol\xc4\xaf sudaro A. Padleckio harmonizuotos politini\xc5\xb3 kalini\xc5\xb3 ir tremtini\xc5\xb3 dainos, paties vadovo \xc4\xafvairi\xc5\xb3 poet\xc5\xb3 tekstais sukurtos dainos. Choras dalyvavo Lietuvos politini\xc5\xb3 kalini\xc5\xb3 ir tremtini\xc5\xb3 dain\xc5\xb3 \xc5\xa1vent\xc4\x97se \xe2\x80\x9eLeiskit \xc4\xaf T\xc4\x97vyn\xc4\x99\xe2\x80\x9c Kaune (1991 m.), Vilniuje (1993 m.), Panev\xc4\x97\xc5\xbeyje (1995 m.) ir Klaip\xc4\x97doje (1997 m.), taip pat dain\xc5\xb3 \xc5\xa1vent\xc4\x97je Jurbarke (1998 m.). A. Padleckis buvo \xc5\xa1i\xc5\xb3 \xc5\xa1ven\xc4\x8di\xc5\xb3 vienas i\xc5\xa1 dirigent\xc5\xb3. Jis savo chor\xc4\x85 pareng\xc4\x97 1994 m. \xe2\x80\x93 I ir 1998 m. \xe2\x80\x93 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms Kaune ir Vilniuje._NEWLINE_Antanas ir Genovait\xc4\x97 Padleckiai i\xc5\xa1augino dvi dukras. Rita Padleckyt\xc4\x97 \xe2\x80\x93 Juknevi\xc4\x8dien\xc4\x97 (pianist\xc4\x97) \xe2\x80\x93 Kauno Aleksandro Ka\xc4\x8danausko muzikos mokyklos fortepijono skyriaus ved\xc4\x97ja, mokytoja metodinink\xc4\x97. Loreta Padleckyt\xc4\x97 \xe2\x80\x93 Krivaitien\xc4\x97 (smuikinink\xc4\x97) \xe2\x80\x93 Kauno 1-osios muzikos mokyklos mokytoja ekspert\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'